
Un alt om plăcut lui Dumnezeu este, desigur, losif din Arimateea, care aştepta şi el 
împărăția lui Dumnezeu şi care era ucenic al Domnului Hristos, ucenic în ascuns, 
adică un ucenic în înţelesul că II avea în vedere pe Domnul Hristos. 





Sfântul Iosif din Arimateea era un om care L-a cinstit pe Domnul Hristos când alții 
Îl necinsteau pe Domnul Hristos, când alţii L-au condamnat la moarte, L-au biciuit, 
L-au scuipat, L-au defăimat şi L-au răstignit pe Cruce. Când Domnul Hristos a 
murit pe Cruce, Sfântul Iosif din Arimateea şi-a arătat cinstirea față de Domnul 
Hristos cerându-i lui Pilat să-l lase să înmormânteze cu cinste trupul Domnului 
Hristos. Aşa a făcut! Şi a fost bine că L-a înmormântat cu cinste! Şi nu numai că L- 
a înmormântat cu cinste, dar - spune în Sfânta Evanghelie de la Matei - chiar I-a 
oferit mormânt Mântuitorului. Mântuitorul a primit mormântul în care a fost 
înmormântat, de la Iosif din Arimateea. 


Biserica noastră îl cinsteşte pe Sfântul Iosif din Arimateea nu numai în 31 iulie, 
când e ziua lui de pomenire, şi nu numai în Duminica a treia după Paşti, când se 
pomeneşte împreună cu femeile mironosiţe, ci îl pomeneşte şi la fiecare Sfântă 
Liturghie, când preotul, punând pe Sfânta Masă, Cinstitele Daruri, spune cuvintele: 
„Iosif cel cu bun chip, de pe Lemn luând prea curat rrupul Tău, cu giulgiu curat 
înfaşurându-l şi cu miresme în mormânt nou ingropându-l, l-a pus”. Cuvintele 
acestea ne aduc aminte de Sfântul Iosif din Arimateea, cel cinstitor al Mân- 
tuitorului. 


Gândiţi-vă când l-a cinstit: când alții L-au necinstit, când alţii L-au răstignit, când 
alții L-au omorât; în acele momente, Sfântul Iosif din Arimateea L-a cinstit pe 
Domnul Hristos şi L-a înmormântat cu cinste şi I-a dat şi mormânt. Noi nu putem 
să avem atâta admiraţie câtă ar trebui să avem! Ne simţim cu puterile împuţinate 
când ne gândim la Sfântul Iosif din Arimateea, când e vorba să-i aducem cinstire 
Sfântului Iosif din Arimateea. 


Stimaţi ascultători, noi trebuie să ne împodobim mintea cu gânduri din acestea, cu 
oameni din aceştia, ca să ne luminăm mintea şi să ne schimbăm spre bine, ca să 
putem şi noi să-i cuprindem în sufletul nostru pe aceşti oameni plăcuţi lui Dumne- 
zeu, cu calitățile lor, şi să ne formăm şi noi după alcătuirea lor, după virtuțile lor. 


În legătură cu Sfântul Iosif din Arimateea mai avem de pomenit şi nişte femei gân- 
ditoare de Dumnezeu. Iarăşi e ceva ce ne dă lumină în suflet: „femei gânditoare de 
Dumnezeu”. 


Este vorba de femeile mironosiţe, despre care Sfânta noastră Biserică spune că sunt 
„femei gânditoare de Dumnezeu”, într-o alcătuire din canonul Sfintelor Paşti, 
spunem cuvintele acestea: „Femeile cele gânditoare de Dumnezeu, cu miruri în 
urma Ta au alergat şi pe Tine cu lacrimi căutându-Te, ca pe un mort, bucurându-se, 





s-au închinat Ţie, Dumnezeului celui viu, şi Paştile cele mântuitoare, ucenicilor 
Tăi, Hristoase, bine le-au vestit”. 


Femeile gânditoare de Dumnezeu aveau şi ele cinstire față de Mântuitorul Hristos. 
Doar ele văzuseră că losif din Arimateea şi cu Nicodim L-au înmormântat pe 
Domnul Hristos cu miresme, dar au vrut să ducă miresme şi din partea lor; şi au 
dus miresme până la mormântul Domnului Hristos, dar n-au putut să le între- 
buinţeze, fiindcă Domnul Hristos înviase. 


Pentru intenţia lor de a-şi arăta cinstirea faţă de Domnul Hristos, femeile acestea 
sunt cinstite de Sfânta noastră Biserică şi sunt socotite femei gânditoare de 
Dumnezeu. Mare lucru să fie cineva gânditor de Dumnezeu, cugetător de Dumne- 
zeu! Să-L aibă în vedere pe Dumnezeu în gândurile lui. 


Când eram eu copil, la noi în familie era vorba aceasta: „Mi-a adus Dumnezeu un 
gând! Mi-a dat Dumnezeu un gând!” 


Apoi, femeile mironosiţe erau gânditoare de Dumnezeu pentru că-L aveau pe 
Domnul Hristos în gând; ţineau la EI, îl aveau în inima lor, îl cuprindeau cu iubirea 
lor, cu cinstirea lor. Despre femeile gânditoare de Dumnezeu, despre femeile 
mironosiţe, în Sfânta Evanghelie de la Luca se spune că „au cumpărat miresme”, 
iar în Sfânta Evanghelie de la Marcu se spune că „au pregătit miresme”. De fapt, 
au şi pregătit şi au şi cumpărat. 


Preţul mirului pe care au vrut femeile să-l ducă la mormântul Domnului Hristos şi 
să-L ungă cu el pe Domnul Hristos este inima femeilor mironosiţe. Ele şi-au pus 
inima în miresmele acelea, în ce au cumpărat şi în ce au pregătit. Aşa că miresmele 





lor nu pot fi preţuite în bani, în dinari, ci preţul mirului pe care l-au pregătit este 
chiar inima lor. 


Stimaţi ascultători, vreau să aduc aminte, în legătură cu aceasta, o Epistolă a 
Sfântului apostol Pavel, mai puţin cunoscută sau mai puţin băgată în seamă, şi 
anume Epistola către Filimon. în această epistolă, Sfântul apostol Pavel îl 
recomandă pe un sclav fugar, pe nume Onisim, stăpânului său, Filimon, din casa 
căruia fugise. Sfântul apostol Pavel îl trimite pe Onisim înapoi la stăpânul său (de 
data aceasta fiind convertit Onisim) şi-i dă o scrisoare de recomandare, în care îi 
zice aşa lui Filimon: „Ți-l trimit pe el, - fiţi atenţi! - chiar inima mea. Primeşte-l pe 
el cum m-ai primi pe mine!” Aşa ceva puteau să zică femeile mironosiţe: 
„Doamne, am pregătit mir! Aici e inima noastră! Punem inima noastră în mirul 
acesta! De fapt, nu mirul reprezintă ceea ce avem noi în suflet, ci inima noastră se 
prelungeşte în mirul pe care Ţi-l aducem Ţie”. 


Nu ştiu dacă poate fi ceva mai frumos şi mai dătător de lumină, de odihnă, decât 
cuvântul acesta al Sfântului Pavel către Filimon: i-l trimit pe el: inima mea ţi-o 
trimit. Nu-ţi trimit un om, îmi trimit inima în el; sunt legat de el, el e inima mea, e 
prelungirea inimii mele; primeşte-l pe el cum m-ai primi pe mine. 


Stimaţi ascultători, poate că mai sunt şi alţii - şi sunt şi alţii - plăcuţi lui Dumnezeu, 
însă eu mă opresc aici. 


Am pomenit de Sfântul losif din Arimateea, care mie aşa mi-e de drag! Sfântul 
Iosif din Arimateea, cel cinstitor al Mântuitorului într-o vreme când mulţi nu-L 
cinsteau; Sfântul Iosif, cel care L-a înmormântat cu cinste. Am pomenit apoi de 
femeile gânditoare de Dumnezeu, de femeile mironosiţe, care şi ele şi-au arătat 
cinstirea faţă de Domnul Hristos. Aşa au făcut şi femeile gânditoare de Dumnezeu, 
femeile mironosiţe. 


Dumnezeu să ne ajute! Vă mulțumesc! 


(Din ospăţul credinţei, Editura Mitropolia Olteniei, Arhimandritul Teofil Pă- 
răian) 





